Асен Разцветников
Писмо

chitanka.info

Рано-рано отзарана

дойде Врабчо през Балкана

и донесе бърза книга:

„Дядо Коледа пристига!

Той в среднощ ще бъде тука,

той по портите ще чука,

ще изходи всички двори,

всички стаи ще отвори,

всеки дом ще благославя

със любов, имот и здраве

и без много шум и врява

ред поредом ще дарява:

на момиченцата малки —

буйки, кукли и дрънкалки,

на момченцата добрички —

книжки, чанти и шейнички!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.